## Pravilnik o imeniku agenata posredovanja u prometu nekretnina

### NN 56/2008 (19.5.2008.), Pravilnik o imeniku agenata posredovanja u prometu nekretnina

# MINISTARSTVO GOSPODARSTVA, RADA I PODUZETNIŠTVA

**1935**

Na temelju članka 11. stavka 2. Zakona o posredovanju u prometu nekretnina
(»Narodne novine« broj 107/07), ministar nadležan za gospodarstvo donosi

## PRAVILNIK

### O IMENIKU AGENATA POSREDOVANJA U PROMETU NEKRETNINA

I. UVODNE ODREDBE

Članak 1.

Ovim Pravilnikom propisuje se oblik, sadržaj i način vođenja Imenika agenata
posredovanja u prometu nekretnina (u daljnjem tekstu: Imenik).

Članak 2.

U Imenik se upisuju podaci o agentima posredovanja u prometu nekretnina kojima
je ministarstvo nadležno za gospodarstvo (u daljnjem tekstu: Ministarstvo)
izdalo rješenje o upisu u Imenik agenata.

Članak 3.

Imenik je javan.
Imenik vodi Hrvatska gospodarska komora u elektroničkom obliku i dostupan je na
internetu na web-stranicama www.hgk.hr.
Svatko ima pravo uvida, bez dokazivanja pravnog interesa, u podatke upisane u
Imenik, te zahtijevati da mu se izda ovjereni izvadak iz Imenika.

II. SADRŽAJ IMENIKA

Članak 4.

Imenik sadrži sljedeće podatke:
1. Registarski broj upisa u Imenik
2. Datum upisa
3. Broj i datum rješenja Ministarstva o upisu agenta u Imenik
4. Podaci o agentu: ime, prezime, mjesto i adresa stanovanja, stručna sprema,
datum polaganja ispita za agenta, telefon
5. Podaci o poslovnom subjektu u kojem je agent zaposlen: matični broj, oznaku
da li se radi o trgovačkom društvu, trgovcu pojedincu ili obrtniku, naziv i
sjedište, telefon, fax, e-mail.

III. UPIS U IMENIK

Članak 5.

Upis u Imenik provodi se na temelju rješenja Ministarstva o upisu agenta u
Imenik.
Zahtjev za donošenje rješenja iz stavka 1. ovog članka podnosi se na obrascu I.
– 1 koji se nalazi u prilogu i čini sastavni dio ovog Pravilnika.
Ministarstvo će prilikom dostave rješenja stranci jedan primjerak rješenja i
presliku zahtjeva stranke dostaviti Hrvatskoj gospodarskoj komori radi upisa u
Imenik.
Hrvatska gospodarska komora dužna je po primitku rješenja iz stavka 1. ovog
članka bez odgađanja, a najkasnije u roku od 15 dana od primitka rješenja
izvršiti upis agenta u Imenik.

IV. BRISANJE IZ IMENIKA

Članak 6.

Brisanje agenta iz Imenika provodi se na temelju rješenja Ministarstva o
brisanju agenta iz Imenika.
Ministarstvo će rješenje o brisanju agenta iz Imenika dostaviti Hrvatskoj
gospodarskoj komori radi brisanja iz Imenika.
Hrvatska gospodarska komora dužna je po primitku rješenja iz stavka 1. ovog
članka bez odgađanja, a najkasnije u roku od 15 dana od primitka rješenja
izvršiti brisanje agenta iz Imenika.

V. PROMJENA PODATAKA

Članak 7.

Agent je dužan svaku promjenu podataka koji se evidentiraju u Imeniku prijaviti
Hrvatskoj gospodarskoj komori u roku 30 dana od dana nastanka promjene radi
upisa promjene u Imenik.
Hrvatska gospodarska komora će u roku 30 dana od dana izvršenog upisa promjene
obavijestiti Ministarstvo o izvršenoj promjeni.

VI. DOSTUPNOST PODATAKA

Članak 8.

Na pisani zahtjev Hrvatska gospodarska komora, odnosno Županijske komore u
sastavu Hrvatske gospodarske komore izdaju ovjereni izvadak iz Imenika.
Ovjereni izvadak iz Imenika sadrži podatke iz članka 4. ovog Pravilnika upisane
u Imenik, koji važe na dan izdavanja.
Za izdavanje pisanog i ovjerenog izvatka iz Imenika plaća se naknada u visini
propisanoj Cjenikom usluga HGK.

Članak 9.

Pisani izvadak iz Imenika ovjerava se štambiljom koji sadrži bilješku da je
prijepis istovjetan izvorniku, mjesto i datum ovjere, te potpis ovlaštene osobe.

VII. ZAVRŠNE ODREDBE

Članak 10.

Hrvatska gospodarska komora je dužna provoditi mjere osiguranja, zaštite i
pohranjivanja podataka iz Imenika.

Članak 11.

Nadzor nad vođenjem Imenika provodi ministarstvo nadležno za gospodarstvo.

Članak 12.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/08-01/105
Urbroj: 526-05-01-02/1-08-1
Zagreb, 6. svibnja 2008.

Potpredsjednik Vlade
Republike Hrvatske i ministar
gospodarstva, rada i poduzetništva
**Damir Polančec, dipl. ing**., v. r.

![](dodatni/348169.gif)

Pravilnik, NN 56/2008-1935
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)